13, 14. (a) Hoe het Jerusalem in die ou tyd 'n stad geword wat veiligheid bied? (b) Hoe het Sion in hedendaagse tye "'n lof op aarde" geword?
13 Die figuurlike nuwe naam wat Jehovah sy volk gee, laat hulle veilig voel. Hulle weet dat hy hulle erken en dat hy hulle besit. Nou gebruik Jehovah 'n ander illustrasie en praat met sy volk asof hulle 'n ommuurde stad is: "Op jou mure, o Jerusalem, het ek wagte aangestel. Laat hulle die hele dag en die hele nag, voortdurend, nie stilbly nie. Julle wat van Jehovah melding maak, laat daar geen stilswye van julle kant wees nie, en moenie voor hom swyg nie, totdat hy Jerusalem stewig vestig, ja, totdat hy dit tot 'n lof op die aarde maak" (Jesaja 62:6, 7). Op Jehovah se bestemde tyd ná die terugkeer van die getroue oorblyfsel uit Babilon, word Jerusalem wel "'n lof op die aarde"—'n ommuurde stad wat veiligheid aan sy inwoners bied. Wagte op die mure is dag en nag wakker om die veiligheid van die stad te verseker en waarskuwingsboodskappe aan sy inwoners te gee.—Nehemia 6:15; 7:3; Jesaja 52:8.
14 In hedendaagse tye het Jehovah sy gesalfde wagte gebruik om sagmoediges die weg te wys na vryheid van slawerny aan valse godsdiens. Hierdie persone word genooi om in sy organisasie in te kom, waar hulle beskerm word teen geestelike besmetting, goddelose invloede en Jehovah se misnoeë (Jeremia 33:9; Sefanja 3:19). Die wagklas, "die getroue en verstandige slaaf", wat geestelike "voedsel op die regte tyd" voorsien, speel 'n noodsaaklike rol daarin om hierdie beskerming te bied (Matteus 24:45-47). Die "groot menigte" werk saam met die wagklas en speel ook 'n betekenisvolle rol daarin om Sion "tot 'n lof op die aarde" te maak.—Openbaring 7:9.
16. Hoe "swyg" Jehovah se knegte nie voor hom nie?
16 Jehovah se knegte word aangespoor om sonder ophou te bid en God te vra dat sy "wil geskied, soos in die hemel, so ook op die aarde" (Matteus 6:9, 10; 1 Tessalonisense 5:17). Hulle word gemaan: "Moenie voor [Jehovah] swyg nie", tot die begeertes en verwagtinge met betrekking tot die herstelling van ware aanbidding verwesenlik is. Jesus het beklemtoon hoe belangrik dit is om voortdurend te bid en het sy volgelinge aangemoedig om 'dag en nag tot God te roep'.—Lukas 18:1-8.